Viljayfirlýsing um nýtingu félagsheimilisins Brúaráss fyrir Náttúruböð Undanfarin misseri hefur verið í undirbúningi stofnun fyrirtækis á bökkum Hvítár í Borgarfirði , nánar til tekið við félagsheimilið Brúarás í Hálsasveit . Um er að ræða fyrirtæki sem hefur fengið vinnuheitið Náttúruböð og verður baðstaður í fallegri náttúru héraðsins . Upphaflega stóð til að fyrirtæki þessu yrði komið á fót við Deildartunguhver og var þá kallað Miðaldaböð . Eftir að horfið var frá þeirri staðsetningu var um tíma verið að skoða staðsetningu í landi Hraunsáss sem einnig hefur verið hætt við . Nú hafa hugmyndir um Jarðböðin verið færðar til minna umfangs , tengingu við goðafræði hætt og kallast nú Náttúruböð enda tenging við andstæðurnar jarðelda og ís og þjónusta við ferðamenn megin viðfangsefnið . Sem fyrr eru frumkvöðlar að verkefninu hjónin Sigríður Margrét Guðmundsdóttir og Kjartan Ragnarsson stjórnendur Landnámsseturs Íslands . Þau hafa nú fengið til liðs við sig fjárfesta og þar á meðal landeigendur í Stóra Ási í Hálsasveit , hjónin Kolbein Magnússon og Láru Gísladóttur . Andrés Magnússon , bróðir Kolbeins , er einnig þátttakandi í hópi fjárfesta , eiginkona hans Marta Eiríksdóttir sem jafnframt verður verkefnisstjóri Náttúrubaða auk fjárfestisins Helga Eiríkssonar á Kolsstöðum sem jafnan er kenndur við Lumex . Félagsheimilið Brúarás er í eigu kvenfélaganna í Hálsasveit og Hvítársíðu , búnaðarfélaganna í sömu sveit auk Borgarbyggðar . Hugmyndin nú byggist á að nýta m.a. félagsheimilið sem aðstöðu fyrir Náttúruböðin . Þriðjudaginn 29. apríl síðastliðinn var undirrituð viljayfirlýsing hlutaðeigandi um nýtingu félagsheimilisins . Þá lýstu fulltrúar óstofnaðs félags um Náttúruböð og sveitarstjóri Borgarbyggðar því yfir að aðilar munu vinna saman að undirbúningi að stofnun Náttúrubaðanna . Aðild Borgarbyggðar að undirbúningnum felst í því að sveitarfélagið , ásamt meðeigendum í félagsheimilinu Brúarási , eru reiðbúið til viðræðna um leigu á húsinu undir starfsemi náttúrubaða að uppfylltum skilyrðum um að áfram verði hægt að nýta húsið undir hefðbundna starfsemi félagsheimila . Að sögn Páls S Brynjarssonar sveitarstjóra felst í yfirlýsingunni að engin fjárskuldbinding sé af hálfu Borgarbyggðar , önnur en að hún heimilar Náttúruböðum að hefja hönnun á breytingum á húsnæðinu og aðgengi að því á meðan á hönnunarvinnu stendur . „ Aðilar voru jafnframt sammála um að hefja þegar undirbúning að gerð leigusamnings um húsið sem tekur mið af þeim breytingum sem gera þarf á húsnæðinu . Samningurinn mun koma í stað þeirrar yfirlýsingar sem nú hefur verið skrifað undir þegar hann hefur hlotið samþykki beggja aðila , “ segir Páll .